**GEOGRAFIJA, 7. razred, 8. teden** (11. 5. – 15. 5. 2020)

**13. šolska ura: DRUŽBENE ZNAČILNOSTI VZHODNE EVROPE IN SEVERNE AZIJE**

* V **učbeniku** na str. **103-104** si **preberite** o **kmetijstvu** v Vzhodni Evropi in Severni Aziji**.** Razmislite, ali so naravne razmere (predvsem podnebje) za njegov razvoj ugodne. V **atlasu** na **str. 85** (karta gospodarstvo Vzhodne Evrope) si poglejte, katere **kulturne rastline** najdemo v tem delu Evrope. Pomagajte si tudi z zapisom v učbeniku. Primerjajte **način kmetovanja** v Sovjetski zvezi in po njenem razpadu.
* V **učbeniku** na **str. 104** si preberite o **energetiki** v Vzhodni Evropi in Severni Aziji. S pomočjo **atlasa** na **str. 96-97** (karta energijski viri) in učbenika ugotovite, da ima **Rusija zelo veliko naravnih bogastev**, predvsem energijskih virov – katere in kje? Nekaj pa jih najdemo še v **Ukrajini**.
* V **učbeniku** na **str. 104-105** si preberite o **industriji** v Sovjetski zvezi in po njenem razpadu. Spomnite se, kaj je to **težka industrija** ter kaj to pomeni za **onesnaževanje okolja**.
* **Zapišite povzetek snovi v zvezek.** Najdete ga na naslednji strani.
* **Ponavljanje in utrjevanje**:
  + V **delovnem zvezku** na **str. 33-35** rešite **vaje 48, 49 in 50**.
  + **Znati morate:** Razložiti pogoje za kmetijstvo v Vzhodni Evropi in Severni Aziji, našteti nekaj kulturnih rastlin, razložiti razliko v kmetovanju v času Sovjetske zveze in po njej, našteti energetske vire, opisati industrijo v času Sovjetske zveze ter njene posledice za okolje.

**Novi pojmi:** zadružna in državna posestva, vrtičkarstvo, težka industrija.

**14. šolska ura: VZHODNA EVROPA IN SEVERNA AZIJA – ponavljanje in utrjevanje**

* **Utrdili in ponovili** boste svoje znanje o Vzhodni Evropi in Severni Aziji. Na naslednji strani vas čaka nekaj **vprašanj**. Najprej skušajte nanje odgovoriti ustno, brez da bi gledali v zvezek ali učbenik. S tem boste preverili, koliko znanja je ostalo v vaši glavah zgolj s poslušanjem, branjem in zapisovanjem. Nato na vprašanja odgovorite pisno – **odgovore zapišite v zvezek**. Pomagate si lahko z **zvezkom** in **učbenikom**, ne pozabite tudi na **atlas**.
* **Sliko ali scan odgovorov v vaših zvezkih** mi oddajte v v **Teams učilnico Geografija 7. razred**. Pazite na rok oddaje. (Če se bo kje zataknilo, pa mi jo pošljite po elektronski pošti)
* Preverite, če imate v **delovnem zvezku** rešene vse naloge v zvezi z Vzhodno Evropo. Rešitve boste našli v naši učilnici Geografija 7. razred (Zvezek za predavanje).

13. šolska ura: zapis v zvezek

**Družbene značilnosti Vzhodne Evrope in Severne Azije**

**Kmetijstvo:**

* bolj ugodne razmere so samo v pasu gozdne stepe in stepe
* najpomembnejša kulturna rastlina je pšenica, proti severu uspevajo krompir, rž, oves, ječmen
* zelo razširjeno je tudi zasebno vrtičkarstvo

**Energetika:**

* Rusija ima zelo veliko naravnih bogastev, a v azijskem delu:
  + bogate zaloge zemeljskega plina in nafte (izvoz)
  + v Sibiriji številna druga naravna bogastva (še ne izkoriščajo veliko)
* premog v Doneškem bazenu v Ukrajini

**Industrija v Sovjetski zvezi:**

* največji poudarek je bil na razvoju težke industrije (jeklarstvo, železarstvo ...), ki je povzročala izjemno onesnaževanje

1. šolska ura: vprašanja za ponavljanje in utrjevanje Vzhodne Evrope

**VZHODNA EVROPA – ponavljanje in utrjevanje (učbenik, atlas)**

1. V **atlasu** odpri zemljevid Evrope (ali Vzhodne Evrope) ter na njem pokaži: Vzhodnoevropsko nižavje, Sibirija, Zahodnosibirsko nižavje, Srednjesibirska planota ali višavje, polotok Kamčatka.
2. Katere države obsegajo ta del Evrope?
3. Katere so največje reke?
4. Kaj veš o Kaspijskem jezeru?
5. Naštej podnebne in rastlinske pasove od severa proti jugu!
6. Kje je največja in kje najmanjša gostota poselitve?
7. Katera vera je najpomembnejša v tem delu Evrope?
8. Zakaj je pomembna transsibirska železnica?
9. Kje je največ kmetijstva in zakaj? Katerih kmetijskih pridelkov je največ?
10. Kateri naravni viri so najpomembnejši v tem delu?
11. Kako je izgledala industrija v času Sovjetske zveze? Kaj je bila njena težava?